Nordjyllands Beredskab fik torsdag morgen to meldinger om brand i det centrale Aalborg. Det viste sig, at der var tale om samme brand i et telt, der stod opstillet midt på en græsplæne i Østre Anlæg. - Da vi kommer frem, kan vi konstatere, der er ild i et telt på omkring 30 kvadratmeter. Teltet står midt på en græsplæne, det er tomt og uden hverken el eller gas eller andet i, så ilden har fået noget hjælp, siger beredskabsmester Peter Martin. I området omkring teltet, der tilsyneladende står klar til aftenens Sankt Hans-arrangement, var der adskillige festglade unge mennesker med studenterhuer. - De unge var tydeligt berusede og sagde samstemmende, at der bare var gået ild i teltet af sig selv. Det har jeg nu aldrig oplevet før, så mon ikke ilden har fået noget hjælp, fortsætter han. Ilden blev hurtigt slukket, og brandfolkene var hurtigt tilbage på stationen.

Opsummering:
Nordjyllands Beredskab rykkede torsdag morgen ud til en brand i et telt i Østre Anlæg i Aalborg, hvor berusede unge festede.